Publication: Magyar Közlöny
Issue: MK-1998-119 (Year: 1998, Number: 119)
Era: 1990-2004
Section: a 18/1998. (XII. 27.) EüM rendelethez
Paragraph Index: 142

b) Az alábbi agytörzsi reflexek egyik oldalon sem válthatók ki: I. pupillareflex, II. corneareflex, III. trigemino-faciális fájdalmi reakció, IV. vestibulo-ocularis reflex. Vizsgálata kalorikus ingerléssel vagy az ún. babaszem-tünet kiváltásával történik. A kalorikus ingerléshez 50 ml jeges vizet kell a külső hallójáratba 30 sec. alatt befecskendezni. Fiziológiásan egy perc elteltével az ingerléssel azonos irányú lassú komponenssel nystagmus-szerű szemmozgás jelentkezik. Hiányzik a reflex, ha a szemmozgás nem jelenik meg. A két hallójárat ingerlése között legalább 15 percnek kell eltelnie. A babaszem-tünet kiváltásához a vízszinteshez képest 30˚-kal megemelt fejtartás mellett hirtelen mozdulattal a nyakat oldalirányba kell fordítani. Fiziológiásan a szemgolyók az orbitán belül elmozdulnak. Hiányzik a reflex, ha a bulbusok az orbitán belül mozdulatlanul, passzívan követik a fej mozgását. (Nyakcsigolyatörés, vagy craniospinalis átmeneti sérülés, vagy annak gyanúja esetén a babaszemtünet vizsgálata nem végezhető el.), V. köhögési reflex a garat, trachea, bronchus ingerlésével.

Source: https://magyarkozlony.hu/hivatalos-lapok/5ea3bba4e99c7a04d2ec4c86ff1b92763650491e/dokumentumok/fb87ee5f3c07d31636536873952b72a1be21085a/letoltes